เกษตรวิชญา น้อมนำแนวพระราชดำริสู่การปฏิบัติ ส่งผลให้ผลผลิตเฉลี่ยต่อไร่เพิ่มสูงขึ้น เกษตรกรสามารถพึ่งพาตัวเองได้
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า กรมส่งเสริมการเกษตร มีภารกิจสำคัญในการขยายผลโครงการอันเนื่องมาจากพระราชดำริและสนับสนุนกระบวนการเรียนรู้ และถ่ายทอดเทคโนโลยีในพื้นที่โครงการ อันเนื่องมาจากพระราชดำริ โดยในพื้นที่จังหวัดเชียงใหม่ กรมส่งเสริมการเกษตรได้ร่วมดำเนินการโครงการเกษตรวิชญา ที่จังหวัดเชียงใหม่ ซึ่งเป็นโครงการตามแนวพระราชดำริของพระบาทสมเด็จพระเจ้าอยู่หัวซึ่งกระทรวงเกษตรและสหกรณ์ได้เข้ามาดำเนินการในพื้นที่ส่วนราชการลักษณะเป็นคลินิกเกษตร เผยแพร่ผลงานวิจัยและเทคโนโลยีการเกษตรจากศูนย์ศึกษาการพัฒนาห้วยฮ่องไคร้อันเนื่องมาจากพระราชดำริ อำเภอดอยสะเก็ด จังหวัดเชียงใหม่ ในรูปแบบของศูนย์บริการและถ่ายทอดเทคโนโลยีชุมชน ทำหน้าที่เป็นศูนย์ฝึกอบรมและวิจัยพัฒนาการเกษตรให้เหมาะสมกับพื้นที่ รวมทั้งเพื่อการฟื้นฟูและอนุรักษ์สภาพแวดล้อมให้เกิดเป็นระบบนิเวศที่สมบูรณ์ เป็นแหล่งผลิตอาหารธรรมชาติและมีการใช้ประโยชน์จากทรัพยากรธรรมชาติอย่างยั่งยืน ในส่วนของกรมส่งเสริมการเกษตร ได้เริ่มดำเนินการแปลงสาธิตผลิตพืชและไม้ผลที่สูงมาตั้งแต่ปี 2562 ด้วยการจัดสรรพื้นที่ส่วนราชการ จำนวน 4 ไร่ เป็นแปลงการพืชผลไม้ต่างๆ ผลจากการดำเนินงานโครงการเกษตรวิชญาในปีงบประมาณ 2564 ที่ผ่านมา กรมส่งเสริมการเกษตรได้จัดอบรมเกษตรกรในพื้นที่ จำนวน 60 ราย ให้เกิดองค์ความรู้ทั้งในเรื่องการปฏิบัติทางการเกษตรที่ดีทางพืชอาหาร (GAP) การใช้สารชีวภัณฑ์เพื่อการป้องกันกำจัดแมลงศัตรูพืชและคลังอาหารจากพืช การส่งเสริมการผลิตพืชผักปลอดภัย การดูแลแปลงสาธิตด้านการเกษตรเพื่อเป็นต้นแบบในการถ่ายทอดองค์ความรู้แก่เกษตรกรและผู้ที่สนใจ ส่งผลให้เกษตรกรสามารถน้อมนำแนวพระราชดำริไปปรับใช้ เกิดความตระหนักถึงการใช้ประโยชน์จากทรัพยากร ผลผลิตเฉลี่ยต่อไร่เพิ่มขึ้นร้อยละ 20 รายได้เพิ่มขึ้นร้อยละ 10 และสามารถพึ่งพาตัวเองได้อย่างยั่งยืน